
към проект на Наредба за финансово подпомагане на изграждането и обновяването на спортни обекти – държавна и общинска собственост

1. Причини, които налагат приемането на предложения акт:
          Физическата активност, физическото възпитание и спортът осъществяват образователни, здравни, социални, културни и възстановителни функции. 
         Сред основните цели на Закона за физическото възпитание и спорта (обн., ДВ, бр. 86 от 2018 г.) (ЗФВС), чрез които се осъществява държавната политика в посочените сфери на обществен живот, са създаването на условия за развитие на физическата активност, физическото възпитание и спорта и насърчаване инвестициите за изграждането и управлението на спортните обекти и използването им в обществен интерес. Именно, поради високата обществена значимост на изброените дейности от системата на физическото възпитание и спорта, същите са обект на държавна политика и за тяхното обезпечаване и развитие законодателят е предвидил възможността да бъдат подпомагани с публичен ресурс.
         Със Закона за държавния бюджет на Република България за 2023 г. (обн., ДВ, бр. 66 от 1.08.2023 г., в сила от 1.01.2023 г.) за 2023 г. са одобрени разходи в размер на 10 млн. лв.  по централния бюджет за изпълнение на Национална програма за споделено финансиране на инвестиционни спортни проекти (чл. 1, ал. 5, т. 5.1. от цитирания закон).
          Финансовото подпомагане на дейности, обект на държавна политика, чрез изразходване на публичен ресурс следва да бъде осъществявано при спазването на принципите за публичност, прозрачност и защита на обществения интерес, включително при взаимодействието между държавните и местните органи на управление и спортните организации. С оглед спазване на посочените принципи чл. 128, ал. 3 от ЗФВС изисква редът за финансово подпомагане да бъде определен с наредби, издадени от министъра на младежта и спорта – като орган на управление, провеждащ държавната политика в тази сфера на обществени отношения. 
          На основание цитираната разпоредба, от министъра на младежта и спорта е издадена Наредба № 4 от 8.07.2019 г. за финансово подпомагане на изграждането и обновяването на спортни обекти – държавна и общинска собственост (oбн., ДВ, бр. 55 от 2019 г., изм., бр. 75 от 2022 г.) (Наредба № 4), с която се определя редът, сроковете и условията за финансово подпомагане на дейности по изграждане и обновяване на спортни обекти – държавна и общинска собственост и поддръжката и развитието на спортната и материално-техническата база на държавните спортни училища, които включват строителство, преустройство, реконструкция и всички видове ремонт на държавните спортни училища и ползваните от тях спортни обекти и съоръжения – държавна и общинска собственост, както и редът за отчитане разходването на предоставените по наредбата финансови средства. 
	Съобразно изложеното, с оглед реализиране на Националната програма за споделено финансиране на инвестиционни спортни проекти, както и осигуряване на допълнителни възможности за финансиране на дейности за подобряване на спортната инфраструктура, с предложения проект на Наредба за финансово подпомагане на изграждането и обновяването на спортни обекти – държавна и общинска собственост се предлага отмяна на сега действащата Наредба № 4, като се предлага изцяло нов подход при кандидатстване, разглеждане, оценка, изпълнение и отчитане на проекти изграждането и обновяването на спортни обекти – държавна и общинска собственост.   
2. Цели, които се поставят с предложения акт:
С предложения проект на Наредба за финансово подпомагане на изграждането и обновяването на спортни обекти – държавна и общинска собственост се цели за дейностите – предмет на финансово подпомагане, да бъдат разширени възможните източници и механизми за осигуряване на финансов ресурс за изпълнението им.               
          Постигането на посочената цел се предвижда да бъде чрез утвърждаване на програми и/или друг вид правила, съобразно спецификите на финансовите източници/инструменти, въз основа на които да се предоставят средствата за финансово подпомагане в рамките на процедури, открити от министъра на младежта и спорта или оправомощено от него лице.         
          Програмите/правилата ще съдържат конкретни параметри и изисквания към обектите, дейностите, лицата и други съществени за предоставянето на финансовото подпомагане въпроси, включително изисквания за допустимост на проектните предложения, показатели и методика за оценка и класиране.
          В същите ще се определят условията за кандидатстване, включително размерът на бюджетна осигуреност и предоставяне на право на самоучастие, каквото се изисква при Националната програма за споделено финансиране на инвестиционни спортни проекти. 
          С предложения проект не се предвиждат промени в статута на собственост на спортните обекти – държавна и общинска собственост или във вида на субектите, имащи право на кандидатстват за финансово подпомагане за гореописаните дейности, като за всяка открита процедура ще се посочва допустимият кръг кандидати сред тях.           
          Също така с проекта на акт се разширяват и подобряват изискванията за контрол и отчетност при разходването на публичните средства и редът за тяхното възстановяване, в случаите на изразходването им не по предназначение.
          Предвиден е и срок на устойчивост на инвестициите с оглед постигане на целесъобразност и ефективност на разходите при изпълнението на проектите.

3. Очаквани резултати от прилагането на акта:
 	Очакваният резултат от приемането на наредбата е:
· създаване на ясни правила относно реда за финансово подпомагане и реда за отчитане и приемане на отчетите на лицата, получили финансово подпомагане по реда на наредбата, които да са в съответствие с първичната правна уредба на закона;
· подобряване в качествен и количествен аспект на достъпната, необходима и полезна инфраструктура за спортни занимания;
· постигане на ефективност, като израз на съотношението ресурс-резултат, основана на разбирането, че при събиране на всички възможни източници се получава по-добър резултат в обемно и качествено изражение;
· чрез осигурените средства да се постигне кумулативен ефект, чрез ангажираност на кандидатстващите лица.


4. Финансови и други средства, необходими за прилагането на акта:
	Проектът на наредба няма да доведе до пряко и/или косвено въздействие върху държавния бюджет, тъй като със Закона за държавния бюджет на Република България за 2023 г. средствата необходими за изпълнението са предвидени в централния бюджет.

5. Анализ за съответствие с правото на Европейския съюз:
Предложеният проект на наредба не е свързан с прилагането на европейското законодателство, поради което не се налага да бъде изготвена справка за съответствие с правото на Европейския съюз.

6. Мотиви за съкратен срок за обществено обсъждане:
С оглед постигане на заложените с настоящия проект на Наредба резултати за разширяване на възможностите за достъп до публичен ресурс за финансово подпомагане развитието на спортните обекти и спортната инфраструктура, както и необходимостта от предприемане на действия за реално предоставяне на осигурените за тази цел през настоящата бюджетна година средства, на основание чл. 26, ал. 4 от Закона за нормативните актове проектът на Наредба за финансово подпомагане на изграждането и обновяването на спортни обекти – държавна и общинска собственост, ведно с мотивите се публикува за обществено обсъждане за съкратен срок от 14 дни.

